”Nordjyske fund” har premiere tirsdag 26. november klokken 19.50 på TV2 Nord Salto og sendes de efterfølgende tre tirsdage. Husk, at du også altid kan finde vores programmer på tv2nord.dk/tv. Der er guld gemt i den nordjyske muld. Både bogstaveligt talt og i overført betydning. Hele tiden dukker der nye fund op – og i serien Nordjyske Fund følger vi arkæologernes arbejde og lader dem vise nogle af deres favoritfund. I første afsnit besøger vært Bo Storm Madsen landsbyen Vaarst syd for Aalborg, hvor arkæologer fra Nordjyllands Historiske Museum er travlt beskæftiget. I sommeren 2018 blev museet kontaktet af en lokal detektorentusiast, som havde fundet romerske sølvmønter i området, og det blev begyndelsen på en større udgravning, som kan betyde, at danmarkshistorien skal tilpasses. Gravpladsen har været benyttet i perioden fra cirka 200 til 500 e.Kr., og den har formentlig rummet flere hundrede grave. Arkæologerne håber på at finde spor af op mod 200 grave. - Selvom vi kun er i begyndelsen, kan vi se, at der er vidde perspektiver. Vi står med en plads, der åbner op for muligheden for at placere resten af lokalområdet i en bredere kontekst, siger Torben Trier Christiansen, der er museumsinspektør og arkæolog ved Nordjyllands Historiske Museum. Arkæologerne har blandt andet fundet fire små stykker guld i Vårst. Guldet har cirkuleret blandt datidens elite. - Det er en guldbrakteat – et lille hængesmykke. Det har været et af datidens mest karakteristiske højstatus-smykker, siger Torben Trier Christiansen. Flere af fundene i Vaarst indikerer, at de folk, der har boet på stedet, har været fra samfundets øverste sociale lag. - Der er mange usædvanlige ting imellem. Alene det faktum, at vi her i begyndelsen har fundet mere end 100 smykker – hvis man graver i en almindelig gravplads fra denne periode, havde man fundet mellem ti og tyve smykker, siger Torben Trier Christiansen. Arkæologernes favoritfund I ”Nordjyske Fund” fremviser arkæologerne deres favoritter blandt de mange fund, der er gjort gennem årene. Følg arkæologernes arbejde og se mange flere spændende fund i ”Nordjyske Fund” hver tirsdag klokken 19.50 på TV2 Nord Salto eller på tv2nord.dk/tv.

Opsummering:
I en ny serie sætter vi fokus på fantastiske fund fra vores fælles fortid, som er gravet op af den nordjyske muld. Se ”Nordjyske fund” tirsdag klokken 19.50 på TV2 Nord Salto.